Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 443/12/5507	Námestovo, 1.3.2013
EEČ : 2-41-30-2013

U Z N E S E N I E

Trestná vec:	obvinený XXXXX  
Prečin:	Porušovanie domovej slobody podľa § 194 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Námestovo
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 231,00 € 
b.	Peňažná suma určená na všeobecne prospešné účely: 75,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 75,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom OÚ vyšetrovania PZ Dolný Kubín pod spisovou značkou ORP-XXXXX-DK-2012.
dňa 30. 6. 2012 v čase okolo 02.30 hod. v XXXXX pod vplyvom alkoholu rukami vytlačil okno na pivničných priestoroch rodinného domu č. XXXXX, cez ktoré následne vošiel dnu, prešiel po schodoch na prízemie, následne na poschodie rodinného domu do detskej izby, kde si ľahol do postele, na ktorej ležala dcéra majiteľa domu XXXXX po čom zaspal, pričom v čase okolo 03.00 hod. po precitnutí XXXXX ktorá sa posadila na posteľ a zistila, že vedľa nej leží neznámy muž, začala kričať, načo sa XXXXX zobudil a z miestnosti ušiel tak, že si otvoril uzatvorené okno, vyšiel na striešku domu a z tejto zoskočil na zem a utiekol preč, pričom svojim konaním spôsobil XXXXX škodu poškodením zariadenia domu vo výške 231,- Eur, 
Odôvodnenie: 
Vyšetrovateľ Okresného riaditeľstva PZ Dolný Kubín pod č. ORP-XXXXX-DK-2012 vykonával vyšetrovanie v trestnej veci obv. XXXXX,  pre prečin porušovanie domovej slobody podľa § 194 odsek 1, odsek 2 písmeno b/ Trestného zákona, ktorého sa mal dopustiť na tom skutkovom základe, ako je to popísané vo výrokovej časti citovaného uznesenia vyšetrovateľa PZ. 

Po skončení vyšetrovania vyšetrovateľ predložil spisový materiál na tunajšiu prokuratúru spolu s návrhom na konečné rozhodnutie.

Podľa § 220 ods. 1 Trestného poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Za prečin porušovania domovej slobody podľa § 194 odsek 1, odsek 2 písmeno b/ Trestného zákona možno uložiť trest odňatia slobody na jeden rok až päť rokov. 

Dňa 29. 1. 2013 obvinený XXXXX a poškodená XXXXX, splnomocnená na zastupovanie svojim manželom XXXXX, v rámci konania sp. zn. XXXXX pred  probačným a mediačným úradníkom Okresného súdu v Námestove uzavreli dohodu o zmieri, v rámci ktorej obvinený vyhlásil, že spáchal skutok, ktorý sa mu kladie za vinu, svoje konanie oľutoval a osobne sa ospravedlnil poškodenej. 

Obvinený XXXXX a poškodená XXXXX, so zmierom výslovne súhlasili a zhodne prehlásili, že zmier uzavreli slobodne, vážne, zrozumiteľne a určito, na znak čoho uzavreli dohodu o zmieri, ktorú vlastnoručne podpísali. Zároveň z vyhlásenia poškodenej je zrejmé, že nežiada náhradu škody v predmetnej veci od obvineného, keďže škodu uhradil v plnom rozsahu vo výške 231,- Eur, poštovým poukazom zo dňa 5. 12. 2012 na adresu jej trvalého pobytu a to v zmysle odborného vyjadrenia č. 55/12/S vo veci ohodnotenia hnuteľných vecí, ktoré boli poškodené konaním obvineného.

Dňa 22. 2. 2013 zložil obv. XXXXX, na účet Okresnej prokuratúry v Námestove peňažnú sumu vo výške 150,-Eur, z ktorej 75,-Eur je určených na všeobecne prospešné účely pre XXXXX a 75,-Eur je určených na peňažnú pomoc obetiam trestnej činnosti.

Obvinený a poškodená s týmto spôsobom vybavenia veci vyslovili súhlas.

Pri hodnotení osoby obvineného, bolo zistené, že tento nebol doposiaľ súdom trestaný a ani priestupkovo riešený. Zo správ o povesti nevyplývajú na obvineného žiadne negatívne skutočnosti. 

Vyhodnotením všetkých vykonaných dôkazov a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci.

	Vzhľadom k vyššie uvedeným skutočnostiam rozhodol som tak, ako je uvedené vo výrokovej časti tohto uznesenia. 
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Peter Michalík
prokurátor